**Lijep pozdrav kolegice,**

**budući da ste povodom projekta ˝Učim volontirati˝, išli u posjet romskoj djeci u Kuršanec na kratku edukaciju o osnovama higijene, možete li se ukratko predstaviti u nekoliko riječi?**

Ja sam Jana Šebalj, imam devetnaest godina te pohađam školu smjera medicinska sestra / tehničar opće prakse. Dolazim iz mjesta Novo Selo na Dravi.

Ja sam Lucija Pintarić, imam devetnaest godina i dolazim iz Križovca. Trenutno završavam peti razred srednje medicinske škole u Čakovcu.

**Kako usklađujete obaveze u školi, vježbe u bolnici i učenje sa svakodnevnim aktivnostima koje imate?**

**Jana:** Važno je dobro organizirati vrijeme. Obično ujutro imamo vježbe u bolnici tako da mi većina poslijepodneva ostane slobodna. Ovisno o potrebama, izvršavam školske obaveze, a ostatak vremena posvećujem prijateljima, obitelji i sebi.

**Lucija:** Obrazovanje za medicinsku sestru / tehničara je od nekada naporno i teško, ali se trudimo biti čim bolji i uspješniji na praksi što se vidi iz naših ocjena i pohvala djelatnika iz Županijske bolnice Čakovec. Svako slobodno vrijeme iskoristim za odmor i druženje s prijateljima.

**Jeste li zadovoljni odabirom škole i uspjehom?**

**Jana:** Zadovoljna sam odabirom smjera, no ne uvijek i škole. Uspjehom sam prilično zadovoljna, no kao i svaka osoba koja teži usavršavanju, smatram da se uvijek može bolje.

**Lucija:** Uvijek može i mora bolje, no donekle jesam.

**Kakav ste uspjeh dosad imali?**

**Jana:** Odličan.

**Lucija:** Vrlo dobar ili odličan.

**Kojim se dodatnim izvannastavnim aktivnostima bavite?**

**Jana:** Obično crtam, specifično portrete, ali volim raznolikost pa se bavim svime pomalo.

**Lucija:** Aktivna sam članica interventnog tima Crvenog križa Čakovec.

**Koji je razlog odlaska na edukaciju Roma, odnosno zašto ste se odlučili za sudjelovanje u projektu?**

**Jana:** Pohađala sam osnovnu školu u Kuršancu, stoga poznajem područje i mentalitet stanovnika. Smatram da se osnovne stvari djeci trebaju ponavljati kako bi ih adekvatno usvojila i da ih podučavati moraju osobe koje imaju volju i želju uložiti taj trud.

**Lucija:** Smatram da je važno podučiti i djecu smanjenih mogućnosti učenja i ograničenih sposobnosti razmišljanja na daljnja životna iskustva i odluke. Generalizirano, nitko od njih ne susreće se svakodnevno sa stvarima/procesima/pojavama koja su za većinu stanovnika standardne, klasične i normalne, pod tim mislim na higijenu.

**Kakva su bila Vaša očekivanja glede edukacije Roma?**

**Jana:** Nisam imala nikakva očekivanja. Smatram da je ključno imati otvoreni pogled na edukaciju jer svatko može usvojiti sadržaj ako se osobi pristupi prema njezinim mogućnostima.

**Lucija:** Očekivanja su bila manja, tako da su me ˝Romčeki˝ pozitivno iznenadili koliko u stvari znaju.

**Na koji ste se način pripremali?**

**Jana:** Grupni razgovor, prikupljanje sadržaja i materijala, osmišljavanje pitanja, podjela tema između članova grupe i osobna priprema za izlaganje.

**Lucija:** Pretražujući internetske stranice o edukaciji djece, motivaciji u toj dobi te „spuštanjem“ na njihov nivo znanja i načinu rada.

**Opišite nam atmosferu koja je vladala prilikom Vašeg izlaganja? Kako su Vas prihvatili?**

**Jana:** Komunikacija je bila otvorena, djeca su se zabavila i istovremeno nešto naučila. Nije bilo nikakvih problema u ponašanju. Smatram da su nas u potpunosti prihvatili, ali isto tako zadržali određenu razinu poštovanja.

**Lucija:** Prihvatili su nas dobro. Prevladavalo je uzbuđenje i u većini učenika velika zainteresiranost. Bili su aktivni, pažljivi, dosta snalažljivi pa čak i poslušni.

**Kojeg su djeca bila uzrasta?**

**Jana i Lucija:** Različite dobi, 3. i 4. razred osnovne škole…

**Jeste li zadovoljni interakcijom s učenicima?**

**Jana:** Da. Svako dijete je specifično i zahtjeva jedinstveni pristup. Grupa nije bila prevelika pa je to bilo moguće realizirati.

**Lucija:** Da, pozitivno iznenađena.

**Smatrate li da bi atmosfera/interakcija bila bolja kad bi grupe s kojima ste radile bile veće/manje?**

**Jana:** Smatram da, kad bi grupe bile manje, mogli bi se više posvetiti svakom djetetu te bi im, na neki način, osigurali izlaganje vlastitog mišljenja na odabranu temu.

**Lucija:** Mislim da je ovakva količina osoba u grupi bila sasvim ok. Taman.

**Kako ste bili zadovoljni sa svojom pripremom i samim izlaganjem?**

**Jana:** Relativno zadovoljna

**Lucija:** Moglo je biti opuštenije i trebalo je biti nešto spontanije… ali sve u svemu, ok.

**Biste li sada, ako se osvrnete na svoje izlaganje, išta promijenili i što?**

**Jana:** Još više slika i nekoliko rekvizita.

**Lucija:** Možda spontanost i veću interakciju.

**Kako ocjenjujete krajnji ishod vaše edukacije? Smatrate li da se uspješno odradili svoj dio zadatka?**

**Jana:** Smatram da smo napravili kreativno i zanimljivo izlaganje. Kada smo ponavljali, djeca su iznijela puno stavki o kojima smo pričali. Iz tog razloga vjerujem da smo uspješno odradili svoj zadatak.

**Lucija:** Uspješno je odrađena. Smatram da se u takvoj situaciji uspjehom može nazvati ako od njih 20 bar dvoje danas pere ruke bar tri puta na dan.

**Biste li preporučili svojim kolegama da se uključe u ovakve projekte?**

**Ako da, na koji način mislite da bi im isti mogli pomoći?**

**Jana:** Naravno. Bilo kakvo uključivanje u projekte daje osjećaj vrijednosti, širi spektar tolerancije prema različitim stavovima i ponašanjem ljudi, drugačiju perspektivu prema etičkim normama i bolju prilagodbu u komunikaciji.

**Lucija:** Da, apsolutno. Uvođenjem različitih radionica, izlaganja, predavanja, pomoću animiranih crtića. Ne samo o higijeni već i o okolišu, zdravoj prehrani, komunikaciji, učenju i slično.

**Budući da je ovo zadnja godina srednjoškolskog obrazovanja, koji su Vaši planovi za budućnost?**

**Jana:** U razmišljanju.

**Lucija:** Planiram upisati studij sestrinstva.

**Zahvaljujem se na Vašem vremenu i informacijama. Sretno u vašem skorom završetku školovanja i nadam se da ćete uspješno upisati željeni fakultet ili dobiti posao.**

**Jana:** Također, hvala.

**Lucija:** Hvala, i tebi.

Volontiranje je u prijevodu darivanje svog slobodnog vremena potrebitima. Osjećaj kad se nekom pomogne je neopisiv i ne postoje rečenice kojima bih Vas mogao natjerati na volontiranje. Sama prisutnost nas volontera i dodir osobe koja treba pomoć je dovoljna i oni nam vraćaju duplo svojim osmijehom i riječima zahvale. Gotovo većina mog razreda jest aktivni član interventnog tima Crvenog križa Čakovec i to dovoljno pokazuje koliko smo voljni pružiti svoje vrijeme ljudima u nevolji. Postotak romske populacije u Međimurju je na visokom nivou i smatram kao i ostatak volontera ovog projekta da im treba pružiti pomoć jer jedino na taj možemo smanjiti morbiditet i povećati socijalizaciju. Moje kolegice i ja smatramo da bi trebalo uključiti ostatak škola u cijeloj Hrvatskoj na volontiranje jer je to predivan osjećaj koji je neopisiv, a usput na taj način skupljamo volonterske bodove koji nam mogu pomoći u raznim situacijama u životu, poput upisa na fakultet.

Marko-Mario Jančec, 5.C